एएमआरआई आग हादसे में मरने वालों की संख्या 92 हुई  
साल्ट लेक फेसिलिटी में रविवार को एक और मरीज की मौत के साथ एएमआरआई हादसे में मरने वालों की संख्या बढ़कर 92 पर पहुंच गई।
साल्ट लेक फेसिलिटी में रविवार को एक और मरीज की मौत के साथ एएमआरआई हादसे में मरने वालों की संख्या बढ़कर 92 पर पहुंच गई। एएमआरआई अस्पताल में शुक्रवार को आग लग गई थी।  अस्पताल सूत्रों ने बताया कि हदयरोग से ग्रस्त बाबूलाल भट्टाचार्य को ढाकुरिया एएमआरआई अस्पताल में भर्ती किया गया था, जिन्हें आग लगने के बाद साल्ट लेक फेसिलिटी में भर्ती किया गया था। भट्टाचार्य की रविवार तड़के मौत हो गई। दक्षिणी 24 परगना में सोनार्पुर के रहने वाले भट्टाचार्य न्यूटाउन पुलिस थाने में कांस्टेबल थे।  राज्य फोरेंसिक रिसर्च लेबोरेट्री का एक दल आज अस्पताल के निचले तल का दौरा करेगा। सबसे पहले आग यहीं लगी थी। वहां पानी भरा होने के कारण दल कल जांच नहीं कर सका था। अलीपुर अदालत के मुख्य न्यायिक मजिस्ट्रेट ने गिरफ्तार किए गए सात अस्पताल निदेशकों में से छह को कल 10 दिन की पुलिस हिरासत में सौंप दिया।